**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERĖMIMO KLAIPĖDOS MIESTO SAVIVALDYBĖS NUOSAVYBĖN IŠ UAB „DANĖS KRANTINĖS“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant neatlygintinai perimti iš UAB „Danės krantinės“, Klaipėdos miesto savivaldybės nuosavybėn apšvietimo tinklus (9 atramos su šviestuvais ir 3 grindinio šviestuvai), kurių įsigijimo vertė – 22 405,88 Eur.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracija 2018-04-19 gavo iš UAB „Danės krantinės“ raštą, kuriuo prašoma neatlygintinai perimti naujai įrengtus apšvietimo tinklus, esančius Turgaus g. 37, Klaipėda. UAB „Danės krantinės“ įgyvendino projektą „Poilsio namų su prekybos, administracinėmis ir gyvenamosiomis patalpomis, Turgaus g. 37A, Klaipėda, dalies Turgaus gatvės apšvietimo tinklai“. Minimi apšvietimo tinklai yra įrengti Turgaus g. 37, Klaipėda, žemės sklype (žemės kad. Nr. 2101/0003:494).

Žemės sklypas Turgaus g. 37, Klaipėda, nuosavybės teise priklauso valstybei. Žemės sklypą patikėjimo teise valdo Nacionalinė žemės tarnyba prie Žemės ūkio ministerijos. Žemės sklypui Turgaus g. 37, Klaipėda, nustatytas servitutas (2003-08-11 Apskrities viršininko įsakymas Nr. 13.6-2507), kurio pagrindu yra užtikrinama teisė kitiems asmenims eiti, važiuoti. Minimam žemės sklypui nustatyti servitutai, kuriais užtikrinama teisė tiesti požemines, antžemines komunikacijas (2013-05-23 Servituto sutartis Nr. GB-3690) ir teisė aptarnauti požemines, antžemines komunikacijas (2013-05-23 Servituto sutartis Nr. GB-3690).

2002-12-05 Klaipėdos miesto savivaldybės tarybos sprendimu Nr. 611 „Dėl teritorijos tarp Danės upės, Jono kalnelio, Turgaus ir Tiltų gatvių detaliojo plano patvirtinimo“, žemės sklypas adresu Turgaus g. 37, Klaipėda, pažymėtas 27 numeriu. Minimu sprendimu patvirtinta, jog žemės sklypas Nr. 27 negali būti atitvertas tvoromis, bordiūrais.

Perėmus nurodytus apšvietimo tinklus savivaldybės nuosavybėn, bus vykdoma procedūra dėl jų perdavimo UAB „Gatvių apšvietimas“.

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Savivaldybės pagal sandorius gali įgyti turtą savo nuosavybėn.

**3. Kokių rezultatų laukiama.**

Perėmus nurodytą turtą savivaldybei nuosavybės teise, bus užtikrintas tinkamas turto valdymas ir naudojimas bei viešosios susisiekimo infrastruktūros apšvietimas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Lėšų poreikis apmokėjimui už suvartotą elektros energiją sudarytų apie 200 Eur per metus.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybei perduodamas ilgalaikis turtas, užtikrinamas viešųjų miesto erdvių apšvietimas.

Teikiame svarstyti šį sprendimo projektą.

PRIDEDAMA:

1. 2018-04-19 UAB „Dangės krantinės“ rašto kopija, 1 lapas;
2. 2017-12-04 Lokalinė sąmata, 1 lapas;
3. 2017-12-06 Energetikos įrenginių techninės būklės patikrinimo aktas Nr. 14ĮP2-207521, 1 lapas;
4. Techninė dokumentacija, 26 lapai;
5. 2002-12-05 Klaipėdos miesto savivaldybės tarybos sprendimo Nr. 611 „Dėl teritorijos tarp Danės upės, Jono kalnelio, Turgaus ir Tiltų gatvių detaliojo plano patvirtinimo“ kopija, 3 lapai.

Turto skyriaus vedėjas Edvardas Simokaitis